**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1561/2014

**1125a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 1125) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 1125) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením č. 1307 z 11. septembra 2014 pridelila vládny návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 1125) na  prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre hospodárske záležitosti**.

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 1125) prerokovali výbory aodporúčali ho **schváliť:**

**Ústavnoprávny výbor** Národnej rady Slovenskej republiky uznesením č. 490 zo 7. októbra 2014 a

**Výbor** Národnej rady Slovenskej republiky **pre hospodárske záležitosti** uznesením č. 350 zo 7. októbra 2014.

IV.

 **Z uznesení výborov** Národnej rady Slovenskej republiky uvedených v III. bode tejto spoločnej správy vyplývajú tieto **pozmeňujúce a doplňujúce návrhy:**

1. V čl. I v bode 6 v navrhovanom § 67c ods. 2 písmeno b) znie:

„b) na základe konania v zhode medzi

1. osobami s podielom podľa písmena a) menším ako 20%, ak ich účasť na konaní v zhode spolu presahuje rozsah podľa písmena a), alebo

2. osobou s podielom podľa písmena a) menším ako 20% a osobou, ktorá je so spoločnosťou spriaznená podľa osobitného predpisu upravujúceho konkurzné konanie, ak ich účasť na konaní v zhode spolu presahuje rozsah podľa písmena a),“.

 Navrhuje sa spresnenie pravidiel pre vymedzenie osôb, ktoré poskytujú spoločnosti plnenie nahradzujúce vlastné zdroje. V prípadoch konania v zhode by to mali byť dotknuté aj osoby nespadajúce pod vymedzenie v písmene a). Z dôvodu prehľadnosti sa preto ustanovenie písmena a) rozdeľuje na dva samostatné body 1 a 2.

**Ústavnoprávny výbor NR SR**

**Gestorský výbor odporúča schváliť.**

2. V čl. I v bode 6 v navrhovanom § 67e písm. c) sa za slovo „služby“ vkladá slovo „nie“.

 Uvedené doplnenie sa navrhuje z dôvodu potreby spresnenia výnimiek pre plnenia nahradzujúce vlastné zdroje. Výnimka by mala byť zavedená pre krátkodobé odklady splatnosti záväzku z dodania tovaru alebo poskytnutia služby.

**Ústavnoprávny výbor NR SR**

**Gestorský výbor odporúča schváliť.**

3. V čl. I v bode 6 v navrhovanom § 67f ods. 2 sa slovo „uspokojil“ nahrádza slovami „mal uspokojiť“ a za slovo „zálohu“ sa vkladá čiarka a slovo „exekúciou“.

 Z dôvodu predchádzania výkladovým nejasnostiam sa navrhuje spresniť, že pri zákaze vrátenia plnenie nahradzujúceho vlastné zdroje nejde o prípad, kedy došlo k solúcii, ale len k zdanlivej solúcii. Z dôvodu významu pre právnu prax je tiež potrebné výslovne uviesť, že zdanlivé uspokojenie nároku „obdobným spôsobom“ je možné dosiahnuť aj exekúciou.

**Ústavnoprávny výbor NR SR**

**Gestorský výbor odporúča schváliť.**

4. V čl. I v bode 6 v navrhovanom § 67h sa slová „plnenie nahradzujúce vlastné zdroje“ nahrádzajú slovami „úver alebo obdobné plnenie, ktoré mu hospodársky zodpovedá“.

 Veritelia, ktorí nie sú osobami podľa § 67c ods. 2 neposkytujú spoločnosti plnenie nahradzujúce vlastné zdroje, ale úvery alebo plnenia, ktoré úveru hospodársky zodpovedajú.

**Ústavnoprávny výbor NR SR**

**Gestorský výbor odporúča schváliť.**

5. V čl. I v bode 16 v navrhovanom § 123a ods. 3 sa za slová „ktorý je“ vkladajú slová „s prihliadnutím na všetky okolnosti“.

Navrhuje sa spresnenie pravidiel pre zákaz vrátenia vkladov v prípadoch transakcií, ktoré nie sú pre spoločnosť výhodné. Výhodnosť by mala byť posudzovaná „s prihliadnutím na všetky okolnosti“.

**Ústavnoprávny výbor NR SR**

**Gestorský výbor odporúča schváliť.**

6. V čl. I v bode 16 v navrhovanom § 123b ods. 2 sa slovo „Nárok“ nahrádza slovom „Nároky“ a slová „nároky veriteľov spoločnosti voči konateľom“ sa nahrádzajú slovami „nároky podľa odseku 1“.

 Z dôvodu jednoznačného výkladu odseku 1 a faktu, že upravuje nárokovateľnosť súčasne voči viacerým osobám sa navrhuje používať v odseku 1 množné číslo v podobe „nároky“. Pôvodne navrhované riešenie by mohlo v praxi spôsobovať nejasnosti ohľadom aktívnej legitimácie na uplatňovanie nárokov na vrátenie plnení poskytnutých v rozpore s § 123 a 123a.

**Ústavnoprávny výbor NR SR**

**Gestorský výbor odporúča schváliť.**

V čl. V bod 3 § 7 ods. 17 sa na konci slová „nebola vylúčená“ nahrádzajú slovami „nie je vylúčená“.

Ide o  legislatívno-technické spresnenie ustanovenia, ktorým sa odstraňuje pochybnosť a jednoznačne sa určuje, že fyzická osoba musí byť vylúčená aktuálne ku dňu zápisu a nie v minulosti.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. V bod 4 § 8b ods. 1 sa na konci slová „bol vylúčený“ nahrádzajú slovami „je vylúčený“.

Ide o legislatívno-technické spresnenie ustanovenia, ktorým sa odstraňuje pochybnosť a jednoznačne sa určuje, že fyzická osoba musí byť vylúčená aktuálne ku dňu zápisu a nie v minulosti.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. VIII bod 27 znie:

„27. V § 109 ods. 3 písm. c) sa na konci spojka „a“ nahrádza čiarkou.“.

Ide o spresnenie legislatívno-technického ustanovenia bodu 27 v súvislosti s doplnením písmena e) do § 109 ods. 3.

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

V čl. VIII bod 30 § 110 ods. 1 písm. d) sa slová „pred začatím konania“ nahrádzajú slovami „pred podaním návrhu na povolenie reštrukturalizácie“.

Ide o nahradenie nedefinovaného pojmu „konanie“ terminologicky zodpovedajúcim pojmom použitého v zákone (§ 111).

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

 Gestorský výbor **odporúča** hlasovať spoločne o všetkých pozmeňujúcich a doplňujúcich návrhoch (body 1 až 10) s odporúčaním gestorského výboru **schváliť.**

V.

 **Gestorský výbor** na základe stanovísk výborov k vládnemu návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 1125) odporúča Národnej rade Slovenskej republiky predmetný návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 1125a) bola schválená uznesenímÚstavnoprávneho výboru Národnej rady Slovenskej republiky č. 509 zo 14. októbra 2014.

Týmto uznesením výbor zároveň poveril spoločnú spravodajkyňu **Vieru Kučerovú,** aby na schôdzi Národnej rady Slovenskej republiky pri rokovaní o predmetnom návrhu zákona predkladala návrhy v zmysle príslušných ustanovení zákona o rokovacom poriadku Národnej rady Slovenskej republiky.

 Róbert Madej

 predseda Ústavnoprávneho výboru

 Národnej rady Slovenskej republiky

Bratislava 14. októbra 2014